
Tisztelt Képviselő-testület!

Borzavár Községi Önkormányzat a Versenyképes Járások Program 1. ütem vonatkozásában két projektelem megvalósítását tervezte, melyekre vonatkozóan az igény benyújtásra került, és a támogatói okirat ennek megfelelően került kiállításra:

1. Közvilágítás korszerűsítése: a településen áthaladó közút melletti közvilágítás (56 db lámpa) LED-es korszerűsítése: bruttó 5 949 999 Ft

2. Okos zebra kialakítása: az iskola – templom előtti gyalogosbiztonság fejlesztését célzó beruházás: bruttó 3 949 999 Ft.

Összes támogatás a VJP 1. ütemből Borzavár Községi Önkormányzat részére: 9 899 998 Ft

Az elmúlt hónapok során – a projekttel összefüggő adminisztratív feladatok mellett – megkezdtük a projekt elvi előkészítését, mindkettő rész vonatkozásában.

A közvilágítás korszerűsítése tárgyában a lefolytatott beszerzési eljárás alapján a rendelkezésre álló forrásnál nagyobb költség szükséges, a legkedvezőbb ajánlat (külön előterjesztés szerint) 6 652 920 Ft összegű, így a másik projektelemből 702 921 Ft forrás átcsoportosítása szükséges még azzal, hogy a beruházáson túli egyéb költségsorok (nyilvánosság, műszaki ellenőrzés) is átcsoportosításra kerülnek.

Ennek átcsoportosítása után 3 247 078 Ft forrás marad.

Az okos zebra vonatkozásában az alábbi információk állnak rendelkezésre:
· egyrészről, önállóan az „okos zebra” mint gyalogos közlekedésbiztonsági elem nem telepíthető, a Magyar Közút NP Zrt. „zebraminimum” előírásai szerint ez kizárólag kijelölt, engedély alapján létesített gyalogátkelőhöz telepíthető, így az önálló megvalósítása nem lehetséges
· másrészt, vizsgáltuk, hogy a gyalogátkelő kialakítása milyen feladatokkal, költségekkel járna. Előzetes információk alapján nagyjából 800 000 Ft tervezési-engedélyezési költség, és mintegy 3-4 millió Ft kivitelezési költség merül fel, így összesen akár 5 millió Ft-hoz közeli költséget eredményez csak a gyalogátkelő biztosítása, és ezen túl lenne aktuális még az okos zebra mintegy 3,5-4 millió Ft-os költsége.
· a 2025. december 3-i ülésen hozott döntés alapján benyújtottuk a pályázatunkat a Hungarocontrol Zrt-hez 4-5 millió Ft közötti támogatási igényt jelezve (az adatlap keretösszeg megjelölését kérte).

Fentiek miatt a 2. projektelem vonatkozásában is módosítás lenne szükséges, mely keretében azt javasolom, hogy a „Borzavár, közlekedésbiztonsági fejlesztés - okos zebra kialakítása” megnevezés helyett „Borzavár, közlekedésbiztonsági fejlesztése – gyalogosbiztonsági fejlesztés” megnevezést, ezen projektelemre 3 247 078 Ft összeget tervezzünk.

A projekt ezen része keretében – függően a Hungarocontrol pályázattól – vagy a tervezett gyalogátkelő és környezetének kialakítása (a támogatás elnyerése esetén), vagy a településen több helyszínen a gyalogos átkelést elősegítő közúti táblák, egyéb eszközök elhelyezése lenne lehetséges (Hungarocontrol támogatás nélkül).


A projekt megvalósításában közreműködő Területfejlesztési Szolgálattól kapott tájékoztatás alapján 2026. január 9-ig szükséges előzetesen jelezni a módosítási igényt, hogy ennek vizsgálata után a szükséges módosítás megtörténhessen. A rendelkezésre álló információk szerint a projekttel összefüggésben konzorciumi szinten egy módosítás lesz lehetséges, így jelenleg van erre módunk.


Kérem a Tisztelt Képviselő-testülettől az előterjesztés megvitatását és a határozati javaslat elfogadását.

Borzavár, 2026. január 6.
	
	

	
	Skobrák Viktória

	
	polgármester


 




Határozati javaslat


Borzavár Községi Önkormányzat Képviselő-testületének
…/2026.(...) határozata

a Versenyképes Járások Program 1. ütem Borzavár Községi Önkormányzat projektelemeinek módosításáról


1./ Borzavár Községi Önkormányzat Képviselő-testülete a Versenyképes Járások Program 1. ütemének keretében tervezett projektek vonatkozásában az alábbi módosításokat kezdeményezi.

1.1. Közvilágítás korszerűsítése: a tervezett projektrészen belül minden költségsort a beruházás költségéhez csoportosítunk, továbbá a 2. projektelemről 702 921 Ft forrást csoportosítunk át, így ezen projektelem beruházási költsége bruttó 6 652 920 Ft összegben kerül meghatározásra.

1.2. Okos zebra kialakítása: a projekt megnevezését „Borzavár, közlekedésbiztonsági fejlesztése – gyalogosbiztonsági fejlesztés” címre módosítjuk, költségvetésében a teljes összeget a beruházási sorra helyezzük át bruttó 3 247 078 Ft összegben, tartalmaként pedig a településen átvezető állami közúthoz kapcsolódó gyalogos közlekedés biztonságát javító elemeket tervezünk. Megvalósítási helyszínként a Fő út, valamint az Alkotmány utca érintett ingatlanjai (4172, 417/3, 417/2, 520/2, 38/1, 38/2, 38/3 hrsz) kerülnek megjelölésre.

2./ A Képviselő-testület felhatalmazza a polgármestert, hogy az 1. pontban meghatározott módosítási kérelmet a Konzorciumvezető, valamint a Területfejlesztési Szolgálat részére megküldje, valamint a szükséges egyeztetéseket lefolytassa.


Felelős: 	Skobrák Viktória polgármester
Határidő: 1./ pont esetén: azonnal
                2./ pont esetén: 2026. január 31. 
